इआं संतो भंडै ने गरधारी पन्तै दा नां "गिर गिरा घिर-घिर" रक्खे दा हा, ते सारा ग्रां उसी इस्सै नां कन्ने बलान्दा हा। छैलो चमेयारा दा नां छिल्लू ते ओदी लाड़ी दा नां छिल्ली रक्खे दा हा। बंसी झीरै दा नां बांस रक्खे दा हा ते ओदी धीऊ पूरनी दा पूनी। ईशरी चाची गी ओ मिशरी ते ओदी नूंह् गोदावरी गी छाबड़ी आखदा हा। चूनी हरिजनै गी ओ कुन्नी, ते तारे हट्टी आले गी छुआरा--दीनू गी खिन्नू, ते मल्लू गी उल्लू ते, किरपे गी खुरपा। कुन भागें आला हा जिसी संतो भंड सिद्दे नांए बलान्दा हा। कुन हा जिदा उन्ने कनां नईं पाए दा हा? ए ते हा संतों भंडा दा नां दा कनां पाना-अजें ओदियां टिचकरां एदे कोला बी मतियां नोखियां ते अजीव हुंदियां। ओदियां टिचकरां दिक्खियै कोई बी नईं आक्खी सकदा जे इयै लेइयां गल्लां इक, चाली-पञ्जताली बरें दा मनुक्ख करी सकदा ऐ! कदें कदें ते इयां बजोन लगदा जियां संतो दा सिर फिरी गेदा ऐ।